作者:王奕
標題:賀新郎
內容:試問司花女。是何年、培植瓊葩，分來何譜。禁苑豈無新雨露，底事剛移不去，偏戀定、鶴城抷土。卻怕杏花生眼覷。先廿年、和影無尋處。遺草木，悴風雨。看花老我成遲暮。繞闌干、追憶沈吟，欲言難賦。根本已非枝葉異，誰把贗苗裨補。但認得、唐人舊句。明月樓前無水部。扣之梅、梅又全無語。詢古柏，過東魯。